3.

Euroopa Parlamendi 24. aprilli 2007. aasta resolutsioon tähelepanekutega, mis on Euroopa Keskkonnaagentuuri 2005. eelarveaasta eelarve täitmisele heakskiidu andmist käsitleva otsuse lahutamatu osa (C6-0391/2006 - 2006/2158(DEC))

Euroopa Parlament,

- võttes arvesse Euroopa Keskkonnaagentuuri 2005. rahandusaasta lõplikke raamatupidamisaruandeid [1];

- võttes arvesse kontrollikoja aruannet Euroopa Keskkonnaagentuuri 2005. eelarveaasta raamatupidamise aastaaruande kohta koos agentuuri vastustega [2];

- võttes arvesse nõukogu 27. veebruari 2007. aasta soovitust (5711/2007 - C6-0080/2007);

- võttes arvesse EÜ asutamislepingut, eriti selle artiklit 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [3] eriti selle artiklit 185;

- võttes arvesse nõukogu 7. mai 1990. aasta määrust (EMÜ) nr 1210/90 Euroopa Keskkonnaagentuuri ja Euroopa keskkonnateabe- ja -vaatlusvõrgu asutamise kohta [4], eriti selle artiklit 13;

- võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [5] eriti selle artiklit 94;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit ning keskkonna-, rahvatervise- ja toiduohutuse komisjoni arvamust (A6-0103/2007),

A. arvestades, et kontrollikoda märkis, et ta on saanud piisava kinnituse selle kohta, et 31. detsembril 2005 lõppenud eelarveaasta raamatupidamise aastaaruanded on usaldusväärsed ning nende aluseks olevad tehingud on tervikuna seaduslikud ja korrektsed;

B. arvestades, et Euroopa Parlament andis 27. aprillil 2006. aastal heakskiidu agentuuri direktori tegevusele agentuuri 2004. eelarveaasta eelarve täitmisel [6] ning heakskiidu andmise otsusele lisatud resolutsioonis muu hulgas:

- märkis asjaolu, et 2004. aasta assigneeringute ülejääk eraldati 2005. aasta tegevuse jaoks ja personalikuludega seotud assigneeringud kanti üle järgmisesse aastasse; nõudis, et agentuur järgiks eelarve aastasuse põhimõtet vastavalt finantsmääruse määratlusele ja eeskirja, mis keelab personalikuludega seotud assigneeringute ülekandmise, et võimaldada eelarvepädevate institutsioonide poolt sätestatud eelarvete täpset ja läbipaistvat täitmist;

- märkis kontrollikoja inventariauditis välja toodud puudusi kontrollis ja tegemata jätmisi,

Üldised punktid, mis puudutavad enamikku ELi asutusi, mille eelarve täitmisele on nõutav eraldi heakskiidu andmine

1. on seisukohal, et ühenduse asutuste üha suurenev arv ja teatud asutuste tegevus ei tundu sobivat kokku üldise poliitilise raamistikuga ja mõne asutuse volitused ei vasta alati liidu tegelikele vajadustele ega kodanike ootustele ning märgib, et üldiselt ei ole asutustel alati hea kuvand ja ajakirjandus ei näita neid alati heas valguses;

2. palub seepärast komisjonil määratleda üldise poliitilise raamistiku uute ühenduse asutuste loomiseks ja esitada enne iga uue asutuse loomist kulutõhususe uuringu ning kanda hoolt, et eri asutuste tegevus ei kattuks omavahel ega teiste Euroopa organisatsioonide volitustega;

3. palub kontrollikojal esitada arvamuse kulutõhususe uuringu kohta enne otsuse tegemist Euroopa Parlamendis;

4. palub komisjonil esitada iga viie aasta järel uuringu iga olemasoleva asutuse lisaväärtuse kohta; palub kõikidel asjaomastel institutsioonidel mõne asutuse lisaväärtusele negatiivse hinnangu andmise korral võtta vajalikke meetmeid selle asutuse volituste ümbersõnastamise või asutuse sulgemise teel;

5. peab reguleerivate asutuste arvu suurenemist arvestades kahetsusväärseks, et läbirääkimised Euroopa Liidu reguleerivate asutuste ühtset raamistikku käsitleva institutsioonidevahelise kokkuleppe eelnõu üle pole veel lõppenud, ning palub komisjoni vastavatel osakondadel teha kontrollikojaga kooskõlastatult kõik endast oleneva selleks, et kõnealune kokkulepe kiiresti sõlmitaks;

6. märgib, et komisjoni vastutus eelarve eest nõuab asutuste tihedamat sidumist komisjoniga; palub komisjonil ja nõukogul astuda kõik vajalikud sammud selleks, et anda komisjonile 31. detsembriks 2007 reguleerivate asutuste järelevalveorganites blokeeriv vähemus ning sätestada uute asutuste loomisel sellise vähemuse olemasolu algusest peale;

7. palub kontrollikojal lisada oma aastaaruandesse täiendava peatüki kõikide asutuste kohta, mille eelarve täitmisele komisjoni raamatupidamisaruannete raames on nõutav heakskiidu andmine, et saada selgem ülevaade ELi vahendite kasutamise kohta asutuste poolt;

8. tuletab meelde põhimõtet, mille kohaselt kõik ühenduse asutused, olenemata sellest, kas nad saavad toetust või mitte, peavad saama eelarve täitmisele Euroopa Parlamendi heakskiidu isegi juhul, kui nende asutamisakti kohaselt on olemas eelarve täitmist kinnitav asutus;

9. palub kontrollikojal viia kõikide asutuste suhtes läbi tulemusauditid ja esitada aruanded vastavatele parlamendikomisjonidele, sh eelarvekontrollikomisjonile;

10. märgib, et asutuste arv üha kasvab, ning arvestades komisjoni poliitilist vastutust asutuste tegevuse eest, mis ületab kaugelt logistilist toetust, on ametite loomise ja järelevalve eest vastutavatel komisjoni peadirektoraatidel veel suurem vajadus töötada välja ühine lähenemisviis asutustele; on seisukohal, et pragmaatiline viis edasiliikumiseks komisjoni ühise lähenemisviisi poole kõikides asutustega seotud küsimustes oleks samalaadne struktuur sellega, mille asutused moodustasid koordineerimiseks asjaomaste peadirektoraatide raames;

11. palub komisjonil parandada haldus- ja tehnilist toetust asutustele, võttes arvesse ühenduse halduseeskirjade ja tehniliste probleemide üha suuremat keerukust;

12. märgib, et üheski ühenduse asutuses ei ole distsiplinaarorganit, ning palub komisjonil astuda vajalikud sammud tagamaks, et selline mehhanism kiiresti luuakse;

13. tervitab märkimisväärseid edusamme asutuste omavahelises koordineerimistegevuses, mis võimaldab neil lahendada korduvaid probleeme ning muudab koostöö komisjoni ja Euroopa Parlamendiga tõhusamaks;

14. on seisukohal, et mitme asutuse ühise tugiteenistuse loomine, mille eesmärk on muuta nende arvutipõhised finantsjuhtimissüsteemid komisjoni vastavate süsteemidega ühilduvaks, on meede, mida tuleks edasi arendada ja laiendada;

15. kutsub asutusi üles parandama oma koostööd ja võrdlevat hindamist vastava valdkonna osalistega; nõuab tungivalt, et komisjon võtaks kõik meetmed, mida ta peab vajalikuks, et aidata asutustel parandada oma kuvandit ja suurendada nende tegevuse nähtavust;

16. palub komisjonil esitada ettepaneku asutuste iga-aastase aruandluse vormi ühtlustamiseks ja töötada välja tulemuslikkuse näitajad, mis võimaldaksid nende tõhusust võrrelda;

17. palub asutustel esitada iga aasta algul tulemuslikkuse näitajad, mille alusel oleks võimalik neid hinnata;

18. kutsub asutusi üles kasutama üha enam SMART-eesmärke, mis peaksid kaasa tooma eesmärkide realistlikuma planeerimise ja rakendamise;

19. nõustub kontrollikojaga, et komisjon kannab vastutust ka asutuste (finants)juhtimise eest; seetõttu nõuab tungivalt, et komisjoni teostaks järelevalvet eri asutuste juhtimise üle ning vajadusel annaks juhiseid ja abi, eriti seoses pakkumismenetluste nõuetekohase läbiviimisega, töölevõtmiskorra läbipaistvusega, usaldusväärse finantsjuhtimisega (alakulutamine ja ülepaisutatud eelarve) ning eelkõige sisekontrolli raamistikku käsitlevate eeskirjade nõuetekohase kohaldamisega;

20. on seisukohal, et asutuste panus peaks nende tööprogrammides väljenduma tegevust iseloomustavates ja mõõdetavates mõistetes ning vajalikul määral tuleks arvesse võtta komisjoni sisekontrollistandardeid;

Spetsiifilised punktid

21. märgib, et agentuur sidus oma 2005. eelarveaasta eelarves kulukohustustega peaaegu kõik assigneeringud; märgib, et sellegipoolest on tegevuskulude (III jaotis) kulukohustuste ülekandmise määr kõrge (üle 30%); palub agentuuril tagada ülekandmiste vähendamine, mille maht takistab järgneva aasta assigneeringute juhtimist, mis omakorda toob kaasa viivitusi rakendamisel või isegi assigneeringute suurenemise;

22. märgib, et puudub sisekontrollisüsteemide kirjeldus ning eelarvevahendite käsutajad ei ole esitanud raamatupidamisteabe edastamiseks ja tõendamiseks kasutatavate süsteemide ametlikku kirjeldust, mistõttu peaarvepidajal ei ole olnud seni võimalik seda kinnitada; palub agentuuril seda asjaolu parandada;

23. märgib, et siiani esineb puudusi eelarvevahendite käsutaja iga-aastases tegevusaruandes, milles ei anta piisavat teavet vastava aasta tegevuse tulemuste kohta seatud eesmärkide, seotud riskide, vahendite kasutamise ja sisekontrollisüsteemide toimimise osas; palub agentuuril see probleem lahendada;

24. märgib, et ajutiste töötajate töölevõtmise auditeerimisel täheldati, et varem vastuvõetud teatavad sisemised sätted ühiste valikukomisjonide ja valikukriteeriumide muutumatuse kohta ei vastanud ühenduste muude teenistujate teenistustingimusi käsitlevatele sätetele; palub tulevikus töölevõtmise menetlusi täiel määral järgida;

25. palub agentuuril täita hankemenetlustes hindamiskriteeriume;

26. peab agentuuri olulise keskkonnaalase teabe allikaks kõikidele ELi institutsioonidele ja poliitiliste otsuste tegemisel; märgib rahuloluga, et agentuur on suutnud muuta teatud keerulised andmed selgeteks järeldusteks ning edastada need avalikkusele; tunnustab eriti aruande "Euroopa keskkond - hetkeolukord ja väljavaated 2005. aastaks" tähtsust, kus on esitatud kasutajasõbralik teave keskkonna kohta ning kus osutatakse ELi ja liikmesriikide ees seisvatele põhilistele probleemidele;

27. julgustab agentuuri jätkama püüdlusi oma teabeedastusviiside jätkuval arendamisel, et kaasata rohkem meediat oma tulemuste kajastamiseks ning seeläbi juhtida avalikke arutelusid olulistes keskkonnaalastes küsimustes nagu kliimamuutused, bioloogiline mitmekesisus ning loodusvarade haldamine;

28. rõhutab, et keskkonnaprogrammide mõju vähendab sageli muude ühenduse poliitikate keskkonnamõjude hindamise puudumine; kutsub agentuuri üles arendama jätkuvalt oma tegevust keskkonnamõju hindamise valdkonnas;

29. nõuab, et enne 1. jaanuari 2010 ning igal sellele järgneval viiendal aastal telliks agentuur oma töötulemuste sõltumatu välishindamise, lähtudes agentuuri asutamist käsitlevast määrusest ja juhatuse kinnitatud tööprogrammidest; nõuab, et seejuures hinnataks ka agentuuri töötavasid ja mõju ning võetaks arvesse sidusrühmade seisukohti nii ühenduse kui riiklikul tasandil; nõuab, et agentuuri juhatus tutvuks hindamise tulemustega ja koostaks komisjonile ning Euroopa Parlamendile soovitused, mis võiksid osutuda vajalikuks seoses muutustega agentuuris, agentuuri töötavades ja programmides; et hindamine ja komisjonile ning Euroopa Parlamendile esitatud soovitused avalikustatakse, näiteks nende kodulehtedel, ja et välishindamise läbiviimiseks vajalikud rahalised vahendid eraldataks asjaomase peadirektoraadi eelarve kaudu;

30. rõhutab Euroopa Keskkonnaagentuuri rolli ELi keskkonnaalaste õigusaktide rakendamise hindamisel.

[1] ELT C 266, 31.10.2006, lk 1.

[2] ELT C 312, 19.12.2006, lk 36.

[3] EÜT L 248, 16.9.2002, lk 1. Määrust on muudetud määrusega (EÜ, Euratom) nr 1995/2006 (ELT L 390, 30.12.2006, lk 1).

[4] EÜT L 120, 11.5.1990, lk 1. Määrust on viimati muudetud määrusega (EÜ) nr 1641/2003 (ELT L 245, 29.9.2003, lk 1).

[5] EÜT L 357, 31.12.2002, lk 72.

[6] ELT L 340, 6.12.2006, lk 90.

--------------------------------------------------